ม็อบทยอยรวมตัว หน้ารัฐสภา เกาะติดญัตติแก้ รธน.-ตร. จัดกำลัง 5 กองร้อย ดูแลความปลอดภัย
ม็อบทยอยรวมตัวหน้ารัฐสภา เกาะติดญัตติแก้ รธน.-ตร. จัดกำลัง 5 กองร้อย ดูแลความปลอดภัย 
ม็อบทยอยรวมตัวหน้ารัฐสภา เกาะติดญัตติแก้ รธน.-ตร. จัดกำลัง 5 กองร้อย ดูแลความปลอดภัย
24 ก.ย. 2563

ผู้สื่อข่าวรายงานว่า มวลชนหลายร้อยคนเริ่มทยอยเดินทางมารวมตัวบริเวณหน้ารัฐสภา ย่านเกียกกาย เพื่อเรียกร้องให้มีการยกร่างรัฐธรรมนูญขึ้นใหม่และหยุดอำนาจนอกระบบประชาธิปไตยที่คาดว่าจะเริ่มกิจกรรมกันในเวลา 16.00 น.ของวันนี้ (24 ก.ย.63) ตามที่แนวร่วมธรรมศาสตร์และการชุมนุมได้มีการนัดหมายเมื่อวันที่ 19 ก.ย. ขณะที่ภายในรัฐสภายังคงมีการการอภิปรายญัตติร่างแก้ไขรัฐธรรมนูญจำนวน 6 ญัตติของทั้ง ส.ส.ฝ่ายรัฐบาลและฝ่ายค้านเป็นวันที่ 2 ต่อจากเมื่อวานนี้ (23 ก.ย.)
เพจเฟซบุ๊กของแนวร่วมธรรมศาสตร์และการชุมนุม ระบุว่า ในการชุมนุมหน้ารัฐสภาวันนี้จะมีกิจกรรมเปิดอภิปรายไม่เอาวุฒิสภา และอำนาจนอกระบอบประชาธิปไตย เชิญมารวมตัวกันเพื่อ “สืบสาน รักษา และต่อยอดอุดมการณ์ประชาธิปไตย” ให้อำนาจสูงสุดกลับมาเป็นของประชาชนโดยสมบูรณ์
พร้อมทั้งยืนยัน “ยุทธศาสตร์ล้มกระดานเผด็จการ” ให้พลเอกประยุทธ์ จันทร์โอชา นายกรัฐมนตรี และกลุ่มเครือข่ายผลประโยชน์ที่ถูกแต่งตั้งมาโดยคณะรักษาความสงบแห่งชาติเพื่อธำรงไว้ซึ่งอำนาจของระบบเผด็จการ ลาออกทั้งหมด ให้มีการร่างรัฐธรรมนูญใหม่ โดยจะต้องมีการตั้ง สภาร่างรัฐธรรมนูญ (สสร.) ที่มาจากการเลือกตั้งทั้งหมด และต้องร่างใหม่ได้ทุกหมวด ทุกมาตรา โดยเฉพาะหมวดพระมหากษัตริย์ และ ปฏิรูปสถาบันกษัตริย์ตามแนวทางที่แนวร่วมธรรมศาสตร์และการชุมนุมได้เรียกร้อง 10 ข้อ
ขณะที่เจ้าหน้าที่ตำรวจจัดกำลังราว 5 กองร้อย เตรียมพร้อมการรักษาความปลอดภัยโดยรอบรัฐสภา รวมทั้งนำรถอุปกรณ์จากสำนักป้องกันและบรรเทาสาธารณภัย(สปภ.) กรุงเทพมหานคร และรถเครื่องขยายเสียงของกองบังคับการตำรวจนครบาลมาจอดไว้ด้านหน้ารัฐสภา ขณะที่ผู้ชุมนุมได้ทยอยนำอุปกรณ์ต่าง ๆ เข้ามาในบริเวณการชุมนุมทั้งเครื่องขยายเสียง เครื่องปั่นไฟ พร้อมทั้งตั้งเต้นท์เพื่อนำน้ำดื่มและอาหารมาสนับสนุนผู้ชุมนุม
พล.ต.ต.ไพศาล ลือสมบูรณ์ รองผู้บัญชาการตำรวจนครบาล (ผบช.น.) เปิดเผยว่า ประเมินว่าจะมีผู้เข้าร่วมชุมนุมหน้ารัฐสภาในวันนี้หลักพันคน โดยได้พูดคุยกับตัวแทนผู้ชุมนุมทราบว่าจะมาทำกิจกรรมและรอฟังการลงมติของรัฐสภา โดยจะไม่ชุมนุมยืดเยื้อ และขณะนี้ยังไม่มีการปิดช่องทางจราจรจนกว่าจำนวนผู้ชุมนุมจะเพิ่มขึ้นและล้นไปในพื้นถนน